771/2018

Útdráttur

T hf. kærði úrskurð héraðsdóms þar sem mál A gegn T hf. var fellt niður, leyst var úr ágreiningi um málskostnað og kveðið á um gjafsóknarkostnað A. Í málinu höfðu aðilar deilt um bótafjárhæð vegna líkamstjóns A í tengslum við tvö slys en A var slysatryggður hjá T hf. Undir rekstri málsins fyrir héraðsdómi gerðu aðilar sátt um fjárhæð bótanna, en greindi eftirleiðis á um málskostnað sem héraðsdómur úrskurðaði að T hf. skyldi greiða. Í úrskurði Landsréttar var á hinn bóginn vísað til þess að hvorugur málsaðila hefði fengið kröfum sínum framgengt. Þegar litið væri til þeirrar fjárhæðar sem T hf. hefði fallist á að greiða með sátt aðila, í samanburði við kröfur A og málsatvik að öðru leyti, væri ljóst að eins væri ástatt og um ræddi í upphafi fyrri málsliðar 3. mgr. 130. gr. laga nr. 91/1991. Því þætti rétt að málskostnaður félli niður og hvor aðila um sig bæri sinn hluta kostnaðar af málinu.

Úrskurður Landsréttar

Landsréttardómararnir K-kvk-nf S-kvk-nf, R-kvk-nf B-kvk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 12. október 2018 en kærumálsgögn bárust réttinum 15. sama mánaðar. Kærður er úrskurður Héraðsdóms Reykjavíkur 1. október 2018 í málinu nr. E[…]/2017, þar sem mál varnaraðila á hendur sóknaraðila var fellt niður, leyst var úr ágreiningi þeirra um málskostnað og kveðið á um gjafsóknarkostnað varnaraðila. Kæruheimild er í glið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess aðallega að hinn kærði úrskurður verði felldur úr gildi og að varnaraðila verði gert að greiða honum málskostnað, ella verði málskostnaður milli aðila felldur niður. Til vara er þess krafist að málskostnaður verði lækkaður. Þá krefst sóknaraðili kærumálskostnaðar.

3 Varnaraðili krefst þess að hinn kærði úrskurður verði staðfestur. Þá krefst varnaraðili kærumálskostnaðar.

Niðurstaða

4 Sóknaraðili styður dómkröfu sína með því að varnaraðili hafi byggt kröfu sína í héraði á matsgerð sem aflað var einhliða í stað þess að óska eftir dómkvaðningu matsmanna eða óska álitsgerðar örorkunefndar. Samkomulag aðila um uppgjör skaðabóta vegna viðbótarmiska og viðbótarörorku eftir slysið 23. júní 2009 hafi náðst á grundvelli matsgerðar hinna dómkvöddu matsmanna, sem aflað var að beiðni sóknaraðila undir rekstri héraðsdómsmálsins. Ef rétt hefði verið staðið að öflun matsgerðar og slík matsgerð legið fyrir á fyrri stigum hefði ekki þurft að koma til dómsmáls milli aðila.

5 Varnaraðili kveður héraðsdómsmálið ekki höfðað að þarflausu og hafi hann haft mikinn kostnað af málsókninni. Verulegum erfiðleikum hafi verið bundið að fá gögn frá sóknaraðila og hafi sóknaraðili virt að vettugi allar tilraunir varnaraðila til að fá áður teknar ákvarðanir um greiðslu skaðabóta enduruppteknar. Þær bætur sem sóknaraðili féllst að lokum á að greiða hefðu ekki fengist greiddar nema vegna málsóknarinnar.

6 Þegar litið er til sáttar aðila þess efnis að sóknaraðili greiddi varnaraðila 11.324.509 krónur að meðtöldum vöxtum er sýnt að hvorki hefur sóknaraðili fengið framgengt sýknukröfu sinni né varnaraðili kröfum sínum um að sóknaraðili greiddi honum 47.373.711 krónur auk vaxta. Þegar litið er til þeirrar fjárhæðar sem sóknaraðili féllst á að greiða, í samanburði við kröfur varnaraðila og málsatvik að öðru leyti, er ljóst að fyrir aðilum er ástatt eins og um ræðir í upphafi fyrri málsliðar 3. mgr. 130. gr. laga nr. 91/1991. Þykir því rétt að málskostnaður milli aðila falli niður og hvor þeirra beri sinn hluta kostnaðar af málinu.

7 Ákvæði hins kærða úrskurðar um gjafsóknarkostnað verða staðfest.

8 Rétt þykir að kærumálskostnaður falli niður en um gjafsóknarkostnað varnaraðila fyrir Landsrétti fer eins og í úrskurðarorði greinir.

Úrskurðarorð:

Málskostnaður í héraði fellur niður en ákvæði hins kærða úrskurðar um gjafsóknarkostnað varnaraðila, A, er staðfest.

Kærumálskostnaður fellur niður.

Gjafsóknarkostnaður varnaraðila fyrir Landsrétti greiðist úr ríkissjóði, þar með talin málflutningsþóknun lögmanns hans, S-kk-ef Þ-kk-ef, 360.000 krónur.